Seni bugun koʻrmasam boʻlmas. „Seni bugun koʻrmasam boʻlmas“ („Koʻrmasam boʻlmas“ deb ham nomlanadi) — oʻzbek xonandasi Oxunjon Madaliyev ijro etgan qoʻshiq. Qoʻshiq matnini Iqbol Mirzo yozgan, unga Madaliyevning oʻzi kuy bastalagan. „Seni bugun koʻrmasam boʻlmas“ Madaliyev repertuaridagi eng taniqli taronalarning biridir. Qoʻshiqni bugunga qadar bir necha xonanda, jumladan, Madaliyevning oʻgʻli Qilichbek Madaliyev kaver qilgan. Kenja Madaliyev ijrosidagi versiya uchun 2015-yil klip suratga olingan. Qoʻshiq uchun xonanda Sevinch Moʻminova ishtirokida klip suratga olingan. Klip YouTube platformasiga 2017-yilda yuklanganidan keyin 5 yil ichida 11 million martadan koʻp koʻrilgan.